hæklenål
Hæklenåle bruges til hækling, og de fremstilles oftest af bambus, plastik eller metal. Tidligere brugte man også træ, horn og ben. Hæklenålen har ikke en spids og et øje som en synål, men en lille krog i den ene ende. Hæklenåle er relativt korte (typisk cirka 15 cm), da man i princippet ikke har mere end en enkelt maske på nålen ad gangen. Hæklenåle findes i mange tykkelser fra mindre end en millimeter op til en hel centimeter eller mere. Der findes forskellige målsystemer, men i Danmark er det mest almindeligt at angive selve nålens tykkelse i millimeter som størrelse. 